ഒച്ചിഴയുന്നത് അതിവേഗത്തില് ! ചപ്പാരപ്പടവ് : ഒച്ചുകളുടെ അതിരൂക്ഷമായ വ്യാപനം മൂലം മലയോരം ദുരിതത്തില്. വീടുകളില് ഭക്ഷണപദാര്ഥകള്പോലും സുരക്ഷിതമായി സൂക്ഷിക്കാന് സാധിക്കാത്ത സാഹചര്യമാണുള്ളത്. ജില്ലയിലെ വിവിധ ഭാഗങ്ങളില് വന്തോതില് കൃഷി നാശം വരുത്തിക്കൊണ്ടിരിക്കുന്ന അപകടകാരികളായ ഒച്ചുകളെ ഉന്മൂലനം ചെയ്യാനുള്ള മാര്ഗനിര്ദേശങ്ങള് ബന്ധപ്പെട്ട അധികാരികള് പുറപ്പെടുവിച്ചിട്ടുണ്ടെങ്കിലും വീടുകളിലും പരിസരങ്ങളിലും വീടിനുള്ളില് ഉണ്ടാക്കി വയ്ക്കുന്ന ഭക്ഷണസാധനങ്ങളില് പോലും ആരുടെയും ശ്രദ്ധയില്പ്പെടാതെ ഇവ നുഴഞ്ഞുകയറുകയാണ്. മലയോര കര്ഷകരില് വന്യമൃഗശല്യത്തിന്റെയും മറ്റു കൃഷി നാശം വരുത്തുന്ന ജീവികളുടെയും അതിക്രമങ്ങളുടെ ആശങ്ക പോലെ തന്നെ ഒച്ചുശല്യവും കുടുംബത്തിന്റെയും കാര്ഷിക മേഖലയുടെയും സമാധാനം നശിപ്പിച്ചുകൊണ്ടിരിക്കുകയാണ്. കാര്ഷിക മേഖലയിലെ വിദഗ്ധര് പറയുന്നതുപോലെ ഉപ്പിന്റെയും തുരിശിന്റെയും ലായിനികളില് ഇട്ട് ഒച്ചുകളെ നശിപ്പിക്കാം. എന്നാല് ആയിരക്കണക്കിന് വരുന്ന ഒച്ചുകളെ ഈ രീതിയില് എങ്ങിനെ ഇല്ലാതാക്കാന് കഴിയുമെന്നാണ് കര്ഷകര് ചോദിക്കുന്നത്. കര്ഷക കുടുംബങ്ങളേയും കാര്ഷിക മേഖലെയും ഒച്ചില് നിന്ന് സംരക്ഷിക്കാന് കാര്ഷിക വിദഗ്ധര് ഏതെങ്കിലും ശാസ്ത്രീയമാര്ഗങ്ങള് കണ്ടുപിടിച്ചിട്ടുണ്ടെങ്കില് അത് കര്ഷകരെ അറിയിക്കണമെന്ന് മുന് ചപ്പാരപ്പടവ് പഞ്ചായത്ത് പ്രസിഡന്റ് സജി ഓതറ അധികാരികളോട് അഭ്യര്ഥിച്ചു.